જૂની નોટો રદ કરવા પાછળનો સરકારનો ઇરાદો અને ઉદ્દેશ માત્ર કાળાં નાણાંની નાબૂદીનો જ નહીં તો ભારતના અર્થતંત્રને મજબૂત કરવા ચલણમાંથી નકલી નોટોને નાબૂદ કરવા ઉપરાંત ત્રાસવાદ માટે મળતા ભંડોળ પર બ્રેક મારવાનો પણ આશય છે. માહિતી તો એવી પણ મળે છે કે નવી નોટોને લોકો સુધી પહોંચાડવાની કામગીરી પૂર્ણ થયા બાદ ૨૦૧૭ની સાલમાં સરકાર રૂપિયા એકસો અને પચાસના મૂલ્યની નવી નોટો પણ છાપશે. અલબત્ત, આ કિંમતની જૂની નોટો પણ ચલણમાં ચાલુ રહેશે. આ બધી કામગીરી માટે સ્વિટ્ઝર્લેન્ડની કેબીએ ગિઓરી કંપનીને મધ્યપ્રદેશના દેવાસ, મહારાષ્ટ્રના નાસિક અને પશ્ચિમ બંગાળના મિદનાપુર જિલ્લાના સાલબનીમાં કરન્સી નોટો છાપવા માટેના આધુનિક મિંટ પ્રેસ નાખવામાં મદદ કરવાની કામગીરી સોંપવામાં આવી છે. અત્યારે એકલા મૈસૂરના પ્રેસમાંથી જ આપણી જરૂરિયાતની લગભગ ૭૦ ટકા નોટો છપાય છે.